**Kriterier og prioriteringer for tilsagnsfullmakt; Tilskudd til friluftslivstiltak i Friluftslivets år 2025**

Regjeringen har opprettet en egen tilskuddsordning for friluftslivstiltak som skal bidra til å markere Friluftslivets år i 2025. Rammen for tilskuddsordningen er på 25 millioner. Det vil bli gitt tilsagn om midler i 2024. Midlene vil bli utbetalt og tiltakene må gjennomføres i 2025.

Tilskuddsordningen skal gi landsdekkende organisasjoner mulighet til å planlegge, organisere og gjennomføre større koordinerte satsinger som involverer store deler av organisasjonenes regionale og lokale lag og der samme/tilsvarende tiltak gjennomføres i store deler av landet.

**Mål for tilskuddsordningen**

Tilskuddsordningen skal bidra til at målene for Friluftslivets år oppnås, og til at det gjennomføres en nasjonal satsing med friluftslivsaktiviteter gjennom hele året i hele landet. Det overordnede målet for Friluftslivets år i 2025 er å opprettholde og helst øke deltakelsen i friluftsliv i alle grupper i befolkningen. Bærekraftig friluftsliv, friluftsliv for alle, friluftsliv i nærmiljøet og friluftslivets virkning på fysisk og psykisk helse vil være sentrale fokusområder. I tillegg skal året løfte frem det frivillige arbeidet i organisasjonene.

**Hvem kan søke**

De som kan søke er Friluftsrådenes Landsforbund, sentralleddet i Norsk Friluftslivs medlemsorganisasjoner og sentralleddet i andre landsdekkende, frivillige medlemsorganisasjoner som arbeider med å stimulere befolkningen til deltakelse i friluftsliv. Som frivillige medlemsorganisasjoner regnes organisasjoner som har enkeltpersoner som medlemmer og paraplyorganisasjoner for slike organisasjoner. Som landsdekkende organisasjon regnes organisasjoner som har region- og/eller lokallag i minimum 8 fylker. En landsdekkende organisasjon som for første gang søker Miljødirektoratet om tilskudd til friluftslivsaktivitet, må ha eksistert i minst fire år og skal kunne beskrive virksomheten i årsberetninger for de siste fire år før søknadsåret.

**Målgruppe for tiltakene**

Markeringen av Friluftslivets år 2025 har som mål å nå alle grupper i befolkningen.

**Hvilke tiltak kan få tilskudd**

Midler fra denne tilskuddsordningen vil kun gå til større, koordinerte friluftslivssatsinger der samme/tilsvarende tiltak gjennomføres i store deler av landet og/eller aktiviserer store befolkningsgrupper. For å oppfylle målsettingen om å nå alle grupper i befolkningen er tiltak rettet mot de som deltar lite særlig viktige og vil bli prioritert. Det forutsettes at tiltakene bidrar til å oppfylle FNs bærekraftsmål.

Innenfor denne rammen vil følgende tiltak bli prioritert:

* Tiltak som gjennomføres i samarbeid mellom ulike organisasjoner og/eller mellom organisasjoner og offentlige aktører
* Tiltak med planer for rekruttering av deltakere som forventes å nå lite aktive målgrupper
* Organiserte aktiviteter som kurs, opplæring og lignende tiltak som kan bidra til varig økt deltakelse i friluftsliv
* Organiserte aktiviteter som foregår i nærmiljøet der folk bor og særlig tiltak i og ved byer og tettsteder
* Organiserte aktiviteter som stiller små krav til transport og utstyr og er naturvennlige
* Organiserte aktiviteter som er åpne for alle og som generelt har lav terskel for deltakelse

Det kan også gis støtte til:

* Andre tiltak som bidrar til å stimulere alle grupper i befolkningen til deltakelse i et helsefremmende, bærekraftig friluftsliv i nærmiljøet.
* Tiltak som innebærer å informere om allemannsretten og herunder om rettigheter og plikter ved ferdsel i naturen
* Tiltak som bidrar til å synliggjøre friluftslivets positive helseeffekter

**Innlevering av søknad**

Søknad om tilskudd skal sendes gjennom Miljødirektoratet sitt elektroniske søknadssenter; <https://soknadssenter.miljodirektoratet.no/>.

**Krav til innhold i søknaden**

Rett utfylling i søknadssenteret oppfyller krav til innhold i søknaden. Alle felt må fylles ut, og det skal vedlegges budsjett og en plan for rekruttering av deltakere og markedsføring av tiltaket. Miljødirektoratet kan be om utfyllende opplysninger dersom det er nødvendig for å behandle søknaden. Det skal fremgå av søknaden hvorvidt tiltaket kan gjennomføres med mindre støtte enn omsøkt beløp eller ikke. Dersom tiltaket kan gjennomføres med mindre støtte enn omsøkt, skal det gis en beskrivelse av hvordan lavere tilskuddsbeløp vil påvirke gjennomføringen av tiltaket; faglig, tidsmessig, teknisk og resultatmessig. Det skal også informeres om hva som er det minste beløpet søker ønsker å motta til gjennomføring av tiltaket. Manglende opplysninger i søknaden kan medføre avvisning av søknaden. Organisasjoner som ikke har søkt Miljødirektoratet om midler til friluftslivsaktivitet tidligere, må legge ved årsberetning, inklusive regnskap for siste år samt organisasjonens vedtekter.

**Søknadsfrist**

Søknadsfristen er onsdag 5.juni 2024.

**Behandling av søknaden, tilsagn og utbetaling**

Søknadene vil bli behandlet av Miljødirektoratet, og svar på søknadene kan forventes innen 20.september 2024. Det kan settes vilkår for tildeling. Eventuelle vilkår vil framgå av tilsagnsbrevet. Midlene vil bli utbetalt når søker har bekreftet at tilsagn og tilhørende vilkår er akseptert og tidligst 02.01.2025. Alle tiltak må gjennomføres i løpet av 2025.

**Rapportering**

Rapport og regnskap for tiltaket skal sendes gjennom Miljødirektoratets elektroniske søknadssenter. Frist for rapportering er 1.mars 2026. Krav til rapportering vil bli nærmere beskrevet i tilsagnsbrev, og vil fremgå av skjema i søknadssenteret. Rett utfylling i søknadssenteret vil oppfylle krav til rapportering.